钦定古今图书集成/理学汇编/文学典/第051卷 > 张𬸦
## 钦定古今图书集成/理学汇编/文学典/第051卷 > 张𬸦

按《唐书张荐传》：“荐字孝举，深州陆泽人。祖𬸦，字文成，
早慧绝伦。为儿时，梦紫文大鸟五色成文，止其庭。大
父曰：‘吾闻五色，赤文，凤也；紫文，𬸚𬸦也。若壮，殆以文
章瑞朝廷乎’？遂命以名。调露初，登进士第，考功员外
郎骞味道见所对，称天下无双，授岐王府参军。八以
制举，皆甲科。再调长安尉，迁鸿胪丞，四参选判策，为”
铨府最，员外郎员半千，数为公卿称。𬸦文辞犹青铜
钱，万选万中，时号“𬸦青钱学士。”证圣中，天官侍郎刘
奇以𬸦及司马锽为御史，性躁卞，傥荡无检，罕为正
人所遇，姚崇尤恶之。开元初，御史李全交劾𬸦多口
语，讪短时政，贬岭南。刑部尚书。李日知讼斥太重，得
内徙。𬸦属文下笔辄成，浮艳少理致其论著率诋诮
芜，猥然大行，一时晚进莫不传记。武后时，中人马仙
童陷默啜，问文成在否，答曰：“近自御史贬官。曰：‘国有
此人不用，无能为也’。”新罗、日本使至，必出金宝购其
文。终司门员外郎。

按《大唐新语》：张文成以词学知名，应下笔成章，才高
位下。词摽、文苑等三科俱登上第，转洛阳尉。故有《咏
燕诗》，其末章云：“变石身犹重，御泥力尚微。从来赴甲
第，两起一双飞。”时人无不讽咏。累迁司门员外，文成
凡七应举，四参选，其判策皆登甲第科。员半千谓人
曰：“张子之文，如青铜钱，万拣万中，未闻退时。”故人号
“青钱学士”，久视中。太官令马仙童陷默啜，问：“张文成
何在？”仙童曰：“自御史贬官。”默啜曰：“此人何不见用也？”
后新罗、日本使入朝，咸使人就写文章而去。